ราคาทองคำปิดวานนี้ร่วงกว่า 20 ดอลล์
สัญญาทองคำตลาดนิวยอร์กปิดร่วงลงกว่า 20 ดอลลาร์เมื่อคืนนี้ (7 ก.ค.) เพราะได้รับแรงกดดันจากสกลุเงินดอลลาร์ที่แข็งค่าขึ้นเมื่อเทียบกับยูโร อันเป็นผลมาจากความวิตกกังวลเกี่ยวกับปัญหาหนี้กรีซ 
8 ก.ค. 2558

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนส.ค.ร่วงลง 20.6 ดอลลาร์ หรือ 1.76% ปิดวานนี้ (7 ก.ค.) ที่ระดับ 1,152.60 ดอลลาร์/ออนซ์, สัญญาโลหะเงินส่งมอบเดือนก.ย.ลดลง 78.4 เซนต์ ปิดที่ 14.969 ดอลลาร์/ออนซ์, สัญญาพลาตินัมส่งมอบเดือนต.ค.ร่วงลง 24.8 ดอลลาร์ ปิดที่ 1,041.50 ดอลลาร์/ออนซ์ และสัญญาพัลลาเดียมส่งมอบเดือนก.ย.ดิ่งลง 23.75 ดอลลาร์ ปิดที่ 652.40 ดอลลาร์/ออนซ์
สัญญาทองคำร่วงลงกว่า 20 ดอลลาร์เพราะได้รับปัจจัยลบจากการแข็งค่าของสกุลเงินดอลลาร์ โดยดัชนีดอลลาร์ซึ่งเป็นดัชนีวัดความเคลื่อนไหวของดอลลาร์สหรัฐเมื่อเทียบกับสกุลเงินหลักๆ 6 สกุลในตะกร้าเงินนั้น ปรับตัวขึ้นเมื่อคืนนี้ที่ตลาดนิวยอร์ก
ทั้งนี้ การแข็งค่าของดอลลาร์จะทำให้สัญญาทองคำซึ่งซื้อขายในรูปสกุลเงินดอลลาร์นั้น มีราคาแพงขึ้นและไม่น่าดึงดูดใจสำหรับนักลงทุนที่ถือครองสกุลเงินอื่นๆ ขณะที่นักลงทุนจับตาการเจรจาปัญหาหนี้กรีซอย่างใกล้ชิด โดยรายงานระบุว่า การประชุมรมว.คลังยูโรโซนได้เสร็จสิ้นลงในช่วงเช้าวานนี้ที่กรุงบรัสเซลส์ โดยที่ประชุมยังไม่มีการทำข้อตกลงใดๆ
นายโดนัลด์ ทัสค์ ประธานสภายุโรป เปิดเผยเมื่อคืนนี้ว่า กรีซมีเวลา 5 วันสำหรับการบรรลุข้อตกลงกับกลุ่มเจ้าหนี้เพื่อเลี่ยงภาวะล้มละลาย โดยการเจรจาหนี้กรีซจะสิ้นสุดลงในสัปดาห์นี้ และข้อเสนอของกรีซ ซึ่งรวมถึงรายละเอีดแผนการปฏิรูป ควรมีการเสนอภายในวันพฤหัสบดีนี้ เป็นอย่างช้าที่สุด